text: নারীর শরীর থেকে মিলল ২ হাজার ইয়াবা
  বরগুনা প্রতিনিধি | শুক্রবার, মার্চ ১৬, ২০১৮
  বরগুনায় মোসাম্মত হোসনেয়ারা নামে এক নারীর শরীরে তল্লাশি চালিয়ে ২ হাজার ইয়াবা উদ্ধার করেছে বরগুনা সদর থানা পুলিশ। বৃহস্পতিবার দুপুর দুইটায় বরগুনার পুলিশ সুপারের কার্যালয়ে এক সাংবাদিক সম্মেলনে এ তথ্য জানানো হয়।
  গ্রেফতারকৃত হোসনেয়ারা ঝিনাইদহ জেলার শৈলকুপা উপজেলার মালিপাড়া এলাকার মো. সোহেলের স্ত্রী।
  সাংবাদিক সম্মেলনে পুলিশ সুপার বিজয় বসাক বিপিএম, পিপিএম জানান, গোপন খবরের ভিত্তিতে বরগুনা সদর উপজেলা ফুলঝুড়ি ইউনিয়নের গলাচিপা বাজার থেকে মোসাম্মত হোসনেয়ারাকে আটক করে পুলিশ। পরে তার শরীর তল্লাশি করে কালো টেপ দিয়ে মোড়ানো ১০ টি প্যাকেট থেকে ২ হাজার ইয়ার উদ্ধার করা হয়।
  এ ঘটনায় মোসাম্মত হোসনেয়ারার বিরুদ্ধে মাদকদ্রব্য নিয়ন্ত্রণ আইনে একটি মামলা করেছে পুলিশ। অভিযানে অংশ নেয়া পুলিশ সদস্যদের পুরস্কৃত করা হয়েছে।